KIRJALLINEN KYSYMYS E-1783/02

esittäjä(t): Giovanni Pittella (PSE) komissiolle

(24. kesäkuuta 2002)

Aihe: Torrente Galaso-Torre Mattoni-Lago Salinella -luontotyypin suojelu

- Galaso-joen ja Salinella-järven välinen alue ja sen kasvisto ja eläimistö kuuluvat Apulian ja koko Italian arvokkaaseen ympäristöperintöön. Tämä alue jota koskevat maiseman säilyttämis- ja hydrogeologisista syistä säädetyt maankäyttörajoitukset, on suojelualue (aluehallituksen asetus N:o 503, 15.10.1992) ja se on julistettu kokonaan luonnonsuojelualueeksi suojelualueiden perustamisesta ja hallinnosta annetun alueellisen lain nojalla.

- Ginosan kunnanviranomaisten maankäyttösuunnitelmat ovat jatkuva uhka näiden kosteikkoalueiden säilymiselle.

- Nämä suunnitelmat, jotka uhkaavat kyseistä valtion omistamaa ja Italian lintujensuojelujärjestölle (LIPU) luovuttamaa maa-aluetta ja ovat ristiriidassa direktiivien 92/43/ETY (luontotyypit)(1) ja 79/409/ETY (linnut)(2) kanssa, kuuluvat kahteen Apulian alueen metsäosaston rahoittamaan metsänparannusta koskevaan monivuotiseen ohjausohjelmaan.

- Torrente Galaso-Torre Mattoni-Lago Salinella -luontotyypin kärsimät vahingot ovat kärjistyneet, koska Apulian aluehallitus on viivästänyt maaseutu ja maisemanäkökohtiin perustuvan aluekehityssuunnitelman (PUTT-PBA) hyväksymistä ja luonnonsuojelualueiden säilyttämistä ja hallintoa koskevista säännöistä annetun alueellisen lain täytäntöönpanoa. Kyseinen laki sisälsi ainoastaan nimiluettelon eikä siinä ollut selkeästi määritelty asianomaisia alueita.

Mihin toimiin komissio aikoo ryhtyä löytääkseen myönteisen ratkaisun tälle malliesimerkille huonosta maankäyttösuunnittelusta, joka aiheuttaa huomattavaa vahinkoa eteläisen Apulian ympäristöperinnölle?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

Margot Wallströmin komission puolesta antama vastaus

(25. heinäkuuta 2002)

Komission toimivalta on rajattu EY:n perustamissopimuksessa. Komissio huolehtii siitä, että yhteisön lainsäädäntöä noudatetaan asianmukaisesti kaikissa jäsenvaltioissa. EY:n perustamissopimuksen 211 artiklan mukaan turvatakseen yhteismarkkinoiden moitteettoman toiminnan ja kehityksen komissio huolehtii siitä, että EY:n perustamissopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen valvojana komissio toteuttaa kaikki tarvittavat toimenpiteet yhteisön lainsäädännön noudattamisen varmistamiseksi, mukaan luettuina EY:n perustamissopimuksen 226 artiklassa mainitut rikkomista koskevat menettelyt.

Galaso-joen ja Salinella-järven välinen alue (Pinete dell'arco ionico, viite IT9130006) sisältyy yhteisön tärkeinä pitämien alueiden luetteloon. Italia on pyytänyt sen sisällyttämistä luetteloon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla.

Direktiivin 92/43/ETY 6 artiklassa säädetään suojeluvaatimuksista yhteisön tärkeinä pitämille alueille, jotka nimetään direktiivissä säädetyn menettelyn mukaisesti erityisten suojelutoimien alueiksi. Vaatimukset velvoittavat jäsenvaltioiden kaikkia kansallisia, alueellisia ja paikallisia viranomaisia. Direktiivin 6 artiklan 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Vaikka mainittu säännös ei ole täysin sitova ennen kuin erityisten suojelutoimien alueiksi ehdotettuja alueita koskeva luettelo on vahvistettu virallisesti, jäsenvaltioilla on velvollisuus toimia niin, etteivät ne vaaranna direktiivin tavoitteita. Niinpä jäsenvaltioiden on toteutettava tarvittavat toimenpiteet ehdotettujen alueiden heikentymisen estämiseksi.

Komission käytettävissä olevat tiedot parlamentin jäsenen mainitsemasta tapauksesta eivät ole riittävän yksityiskohtaiset, eikä direktiivin 92/43/ETY rikkomista voida tässä vaiheessa todeta. Komissio tarvitsee tarkempia tietoja siitä, mitkä hankkeet paikalliset viranomaiset ovat hyväksyneet, onko tällaisten hankkeiden alueeseen kohdistuvat ympäristövaikutukset arvioitu, voidaanko vaikutusten katsoa vaarantavan direktiivin tavoitteet ja mitä vaikutuksia hankkeilla on erityisten suojelutoimien alueeksi ehdotetun alueen luontotyyppeihin ja lajeihin. Saatuaan tarkemmat tiedot komissio voi tutkia, sovelletaanko tapauksessa asianmukaisesti direktiiviä 92/43/ETY.